
                                          RAPORT

asupra  propunerii legislative pentru modificarea şi completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, publicată în Monitorul Oficial al României,  nr.279bis din 21/04/2003, cu modificările şi completările

ulterioare

               În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea şi completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, publicată în Monitorul Oficial al României,  nr.279bis din 21/04/2003, cu modificările şi completările ulterioare, trimisă cu adresa nr.Pl-x 25 din 2 februarie 2009 şi  înregistrată cu nr. 31/93 din 3 februarie 2009.
               Senatul, în calitate de primă Cameră sesizată, a respins iniţiativa legislativă în şedinţa din 10 noiembrie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.686 din 09.06.2008, a avizat favorabil, propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.2673 din 23.10.2008, nu  susţine adoptarea acestei iniţiative legislative, din următoarele considerente:

                  -  referitor la propunerea de introducere a interdicţiei cumulului între calitate de deputat, senator, membru al Guvernului, secretar sau subsecretar de stat, primar sau viceprimar şi cea de preşedinte, vicepreşedinte sau membru al comisiilor de privatizare, Guvernul consideră că nu există un conflict de interese care să justifice incompatibilitatea; 

                  -  în ce priveşte textul de la art.84 alin.(2), acesta are în vedere posibilitatea participării persoanelor care deţin funcţia de secretar de stat, subsecretar de stat, sau funcţii asimilate, ca reprezentanţi ai statului, deci nu în nume propriu, la desfăşurarea activităţii anumitor categorii de persoane juridice de interes public sau strategic,  pentru a se asigura premisele unei activităţi desfăşurate în mod transparent şi cu respectarea legii.         

              Propunerea legislativă are ca obiect de reglementare modificarea şi completarea Legii nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, în sensul instituirii incompatibilităţii între calitatea de deputat şi senator, a funcţiei de membru al Guvernului, a funcţiei de prefect şi subprefect, primar şi viceprimar, primar general şi viceprimar al municipiului Bucureşti, preşedinte şi vicepreşedinte al consiliului judeţean, pe de o parte, cu funcţia de preşedinte, vicepreşedinte sau membru al comisiilor de privatizare, pe de altă parte,  în scopul prevenirii folosirii abuzive a funcţiilor publice şi al obţinerii unor câştiguri necuvenite în exercitarea acestora.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 10 martie 2009. 
              La lucrările Comisiei au participat, în calitate de invitaţi, domnii Gabriel Tănăsescu – secretar de stat, din partea Ministerul Justiţiei şi Libertăţilor Cetăţeneşti şi Marin Pătuleanu – consilier din partea Ministerului Administraţiei şi Internelor.
              La dezbateri au fost prezenţi 18 deputaţi, din totalul de 25 membrii ai Comisiei juridice, de disciplină şi imunităţi . 

              În urma dezbaterilor şi a opiniilor exprimate de invitaţi, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de  respingere a propunerii legislative de modificare şi completare a Legii nr.230/2007 privind înfiinţarea, organizarea şi funcţionarea asociaţiilor de proprietari,  întrucât cazurile de incompatibilitate sunt suficient reglementate în Legea nr.161/2003,  precum şi în alte legi speciale şi nu există un conflict de interese care să justifice incompatibilitatea propusă. 
              În raport cu obiectul şi conţinutul reglementării, propunerea legislativă face parte din categoria legilor organice.

